પડતર પ્રશ્નો મામલે ઉત્તર ગુજરાતના એસટી કર્મચારીઓએ કાળી પટ્ટી ધારણ કરી વિરોધ દર્શાવ્યો
મંગળવાર, ડિસેમ્બર 18 2018, 21:54 Hrs(IST)
નવગુજરાત સમય | Publish Date: Aug 7 2018 9:35AM
નવગુજરાત સમય, હિંમતનગર, વિજાપુર, ડિસા, મેહસાણા,
રાજયના એસ.ટી. કર્મચારીઓના પ્રશ્નો સંદર્ભે અનેકવાર રજુઆતો બાદ પણ નિગમ દ્વારા પ્રશ્નો ઉકેલવાને બદલે ખાનગીકરણની દિશામાં આગળ વધતાં તેમજ ફીકસ પગારમાં ફરજ બજાવતા કર્મચારીઓને ધારાધોરણ મુજબનો પગાર અને સિનીયોરીટીનો લાભ ન મળવા ઉપરાંત ડ્રાઇવર, કંડકટર સહિતના કર્મચારીઓ સામે સસ્પેન્સનની જોગવાઇનો પણ મહત્તમ દૂર ઉપયોગ થતા નિગમની આવી નીતિ સામે સોમવારથી રાજયભરના એસ.ટી. કર્મચારીઓએ વિરોધ દર્શાવવા લડતનો પ્રારંભ કર્યો હતો. સોમવારે હિંમતનગર એસ.ટી. ડીવીજનના કર્મચારીઓએ પણ કાળી પટ્ટી ધારણ કરી વિરોધનો કર્યો હતો.
રાજય એસ.ટી. નિગમના અધિકારી-કર્મચારીઓના પડતર પ્રશ્નોના મામલે ગુજરાત સ્ટેટ ટ્રાન્સપોર્ટ ફેડરેશન, એસ.ટી. કર્મચારી મહામંડળ, ગુજરાત એસ.ટી. મજદૂર મહાસંઘ અને એસોસીએશન ઓફ એસ.ટી. ઓફિસર્સ દ્વારા સોમવારથી ત્રણ દિવસ દરમિયાન તમામ કર્મચારીઓ, અધિકારીઓ કાળી પટ્ટી ધારણ કરી વિરોધ દર્શાવવાનો નિર્ણય કરાયો હતો. હિંમતનગર એસ.ટી. ડીવીજનની વિભાગીય કચેરી અને એસ.ટી. ડેપો ખાતે કર્મચારીઓએ કાળી પટ્ટી ધારણ કરી વિરોધ દર્શાવ્યો હતો.
ભારતીય મજદૂર સંઘ હિંમતનગર વિભાગના પ્રમુખ રામજીભાઇ દેસાઇએ જણાવ્યુ હતું કે, ગુજરાત એસ.ટી. નિગમમાં ચાર યુનિયનોની સંકલન સમિતિ દ્વારા કર્મચારીઓની માગણીઓ અને પ્રશ્નોને ધ્યાને લઇ એસ.ટી. કર્મચારીઓએ સોમવારથી લડતના મંડાણ કર્યા છે. આજે હિંમતનગર એસ.ટી. ડીવીજન તાંબાના તમામ ડેપોના કર્મચારીઓ દ્વારા કાળી પટ્ટી ધારણ કરી લડતમાં જોડાયા છે.
એસ.ટી. વિભાગના કર્મચારીઓ અને અધિકારીઓ દ્વારા સોમવારે કાળી પટ્ટી ધારણ કરી લડતના શરૂ થયેલ આંદોલનમાં હિંમતનગર વિભાગના મજદૂર સંઘના કાર્યાલય મંત્રી દેવેન્દ્રભાઇ શ્રીમાળી, કાર્યકારી પ્રમુખ અશોકભાઇ રાવલ, મંડળના મેહુલભાઇ ડોડીયા, કિરણભાઇ ગોસ્વામી સહિત હાજર રહ્યા હતા અને કાળી પટ્ટી ધારણ કરી પડતર પ્રશ્નોના મામલે વિરોધ વ્યકત કર્યો હતો.
> વિજાપુર એસટી નિગમના કર્મચારીઓએ કાળી પટ્ટી લગાવી માંગણી નહી સંતોષાતા મેનેજમેન્ટનો વિરોધ
વિજાપુર : વિજાપુર એસટી નિગમના કર્મચારીઓએ કાળી પટ્ટી લગાવી વિરોધ પ્રદર્શન કરી આગામી સમયે સૂત્રોચ્ચાર તેમજ રામધુનના કાર્યક્રમો આપવામાં આવશે તેવી ચિમકી ઉચ્ચારી છે. એસટી નિગમના તમામ વર્ગના કર્મચારીઓના વિવિધ મુદ્દાઓ સાથે ગુજરાત સ્ટેટ ટ્રાન્સપોર્ટ વર્ક ફેડરેશનના પ્રમુખ કિરીટભાઈ શાહ, મહામંત્રી ઇન્દ્રસિંહ જાડેજા, ગુજરાત એસટી કર્મચારી મંડળના રતુભા ગોહિલ, મહામંત્રી ધીરેન્દ્રસિંહ બી સોલંકી, ગુજરાત એસટી મજદૂર મહાસંઘના વી આર વાછાની પ્રમુખ તેમજ ઘનશ્યામ એસ બ્રહ્મક્ષત્રિય મહામંત્રી એસોસિએશન ઓફ ઓફિસર્સ એસટી નિગમના પીડી પટેલ પ્રમુખ તેમજ ડીએન નાયક મહામંત્રી ચારેય યુનિયનો એક સાથે વિરોધ નોંધાવ્યો હતો. સંતોષકારક ઉકેલ નહી આવે ત્યાં સુધી વિવિધ કાર્યક્રમો આપીશું તેવી ચિમકી ઉચ્ચારી હતી.
> ડીસા બસ સ્ટેશનમાં પડતર માગણીઓના મુદ્દે કર્મચારીઓએ સરકાર સામે બાંયો ચઢાવી
ડીસા : ડીસા બસ સ્ટેશન ખાતે ગુજરાત સ્ટેટ ટ્રાન્સપોર્ટ વર્કસ ફેડરેશન, રાજ્ય એસ.ટી.કર્મચારી મહામંડળ, ગુજરાત એસ.ટી મજદૂર મહાસંઘ તથા એસોસિએશન ઓફ એસ.ટી ઓફિસર્સના કર્મચારીઓ તથા અધિકારીઓએ તેમના પ્રશ્નોને લઈ કાળી પટ્ટી લગાવીને વિરોધ નોંધાવ્યો હતો. આ અંગે મંડળના ડી.યુ.વોરા એ જણાવ્યું હતું કે, સરકાર અમારા પડતર પ્રશ્નો જેવાકે વર્ગ 1 થી 4 સુધી તમામ અધિકારી-કર્મચારીઓને સાતમા પગારપંચનો લાભ આપે, ડ્રાઇવર-કંડકટર વર્ગ-૩ની કક્ષામા આવતા હોય તે મળવાપાત્ર તમામ લાભ આપવા, ફિક્સ પગાર ના તમામ અધિકારી કર્મચારીઓને સરકારના નિયમ મુજબ પગાર વધારાનો વિવિધ ભથ્થાનો લાભ આપવો, આમ કુલ મળીને 15 જેટલા પડતર પ્રશ્નો મુદ્દે કાળી પટ્ટી લગાવી અમે વિરોધ નોંધાવ્યો છે.
> મહેસાણામાં વિવિધ માગણીઓ મુદ્દે એસટી કર્મીઓએ આંદોલન આરંભ્યું
ગુજરાત એસટી નિગમ કર્મચારીઓના સાતમા પગાર પંચ સહિત માંગણીઓ અંગે નિગમના વહીવટી વડાઓનું અવારનવાર ધ્યાન દોરવા છતાં કોઇ પણ હકારાત્મક નિકાલ નહી આવતાં એસ.ટી કર્મચારીઓમાં રોષ ફેલાયો છે. જેને લઇ એસટી કર્મચારીઓએ આંદોલનનું રણશિંગું ફુકયું છે અને પડતર માંગણીઓ તેમજ એસટીનું ખાનગીકરણ કરવાની હિલચાલના વિરોધમાં મહેસાણા ડિવિઝન અને ૧૧ ડેપોના કર્મચારીઓએ સોમવારથી કાળી પટ્ટી ધારણ કરી વિરોધ દર્શાવ્યો હતો.
એસ.ટીના કર્મચારીઓને સાતમો પગાર પંચ સહિતની અન્ય માંગણીઓ, તેમજ સરકાર દ્વારા એસટીનું ખાનગીકરણ કરવાની હિલચાલ સહિતના મુદે વિવિધ યુનિયનો અને કામદારો દ્વારા આંદોલન છેડાયું છે. જેમાં મહેસાણા ડિવિઝન કર્મચારીઓ અને ડિવિઝનમાં સમાવેશ ૧૧ ડેપોના કર્મચારીઓ સોમવારથી બુધવાર સુધી કામકાજના દિવસોમાં જ કાળી પટ્ટી ધારણ કરી ત્રણ દિવસ સુધી વિરોધ પ્રદર્શનનો પ્રારંભ કરાયો હતો.
આ વખતે આ આનંદોલનમાં અધિકારીઓ પણ જોડાયા છે. તબક્કા વાર થનાર આંદોલમમાં પ્રથમ કાળી પટ્ટી ધારણ કરી વિરોધ દર્શવાવામાં આવી રહયો છે. ૧3 અને ૧૪ ઓગષ્ટે સુત્રોચાર કાર્યક્રમો યોજાશે, ૨૦ અને ૨૧ ઓગષ્ટે તમામ ડેપો અને ડિવિઝન ઓફિસે રામધૂન અને ઘંટનાદ કરીને સરકારને જગાવવાના પ્રયત્નો કારાશે. છતાં સરકાર દ્વારા કોઇ નિર્ણય નહી કરવામાં આવેતો આંદોલન ઉગ્ર બનાવવા સામુહિક હડતાળ પાડી સમગ્ર ઉત્તર ગુજરાતના એસટી બસનાં પૈડાં થંભી જશેની ચિમકી એસ.ટી. સંકલન સમિતિએ ઉચ્ચારી છે. મધ્યસ્થ કચેરી ખાતે યોજાયેલી બેઠકમાં પણ કોઈ નિર્ણય નહી આવતાં આનંદોન ચાલુ રહેશે.
> આંદોલન ચાલુ રહેશે
ઉ.ગુ. સંકલન સમિતિ ઇન્ચાર્જ શિવરામ ચૌધરીએ જણાવ્યું હતું કે, આજથી કર્મચારીઓએ કાળી પટ્ટી ધારણ કરી વિરોધ દર્શાવી આંદોલનનો પ્રારંભ કર્યો છે. સરકારે હરકતમાં આવીને અમદાવાદ મધ્યસ્થ કચેરી ખાતે કર્મચારી સંકલન સમિતિ અને વહીવટી મેનેજમેન્ટની બેઠક યોજી હતી છતાં યોગ્ય નિર્ણય નથી આવ્યો. મેનેજમેન્ટે વધુ ચર્ચા માટે વધુ સમયની માંગ કરી હતી. જેથી આનંદોલન ચાલુ રહેશે.